Նախագահ Թրամփի նախկին մրցակիցը կարող է նշանակվել Ռուսաստանում ԱՄՆ-ի դեսպան
Դոնալդ Թրամփը Յուտայի նախկին նահանգապետ Ջոն Հանթսմանին առաջարկել է ստանձնել Ռուսաստանում ԱՄՆ-ի դեսպանի պաշտոնը: Հանթսմանը նախկինում եղել է հանրապետական կուսակցության նախագահական թեկնածու և մեծ փորձառություն ունի դիվանագիտական ասպարեզում:
Յուտա նահանգի նախկին նահանգապետ Ջոն Հանթսմանի անունը քաջ հայտնի է դիվանագիտական շրջանակներում: Նախկինում նա նշանակվել է դեսպան ինչպես դեմոկրատ, այնպես էլ հանրապետական նախագահների օրոք: 1992 թվականին նախագահ Ջորջ Բուշը նրան նշանակել էր Սինգապուրում ԱՄՆ-ի դեսպան, իսկ նախագահ Օբամայի օրոք նա ստանձնել էր Չինաստանում ԱՄՆ-ի դեսպանի պաշտոնը: Յուտայի նախկին նահանգապետը մորմոնական կրոնի հետևորդ է: Նա ամուսնացած է, ունի 7 երեխա և փայլուն տիրապետում է չինարեն լեզվին: Նախկինում նա լարված հարաբերություններ ուներ նախագահ Դոնալդ Թրամփի հետ, ով քննադատել էր Հանթսմանի մոտեցումները Չինաստանի հարցում: Նրանց միջև լարվածությունը դրսևորվեց նաև նախընտրական քարոզարշավի ժամանակ: Հետագայում Հանթսմանն աջակցեց Դոնալդ Թրամփին և անգամ կողմ արտահայտվեց նրա հեռախոսազրույցին Թայվանի նախագահի հետ: Մի շարք աղբյուրներ հաստատել են, որ Հանթսմանը պատրաստվում է համաձայնություն տալ նախագահ Թրամփի առաջարկին, սակայն Հանթսմանն ինքը դեռևս չի հաստատել տեղեկությունը: Դեսպանի պաշտոնում նշանակման դեպքում, Հանթսմանին դժվար կլինի խուսափել ռուս-ամերիկյան օրակարգում այսօր առկա հարցերից, որոնք կապված են Ռուսաստանի և նախագահ Թրամփի նախընտրական թիմի միջև կապի մասին հնչեցվող մեղադրանքների հետ: Հիշեցնենք, որ Ջոն Հանթսմանի հայր Հանթսման ավագը, ով հայտնի գործարար է և բարերար, 1988 թվականից ի վեր Հայաստանում իրականացրել է շուրջ 20 միլիոն ԱՄՆ դոլարի բարեգործական ծրագրեր կրթության, առողջապահության և այլ ոլորտներում, հատկապես 1988 թվականի Սպիտակի երկրաշարժի գոտում: Նա իր ընտանիքի անդամների հետ մի քանի տասնյակ այցելություններ է իրականացրել Հայաստան: Իր գործունեության համար Հանթսման ավագին շնորհվել է Գյումրու պատվավոր քաղաքացու կոչումն, ինչպես նաև պետական երկու պարգևներ ներառյալ Մեսրոպ Մաշտոց շքանշանը: 2012 թվականին Հանթսման ավագի Սիվիլնեթ լրատվական կենտրոնին տրամադրած ավելի քան 1 մլն. ԱՄՆ դոլար նվիրատվությունը հայտնվել է Հայաստանի իրավապահ մարմինների փողերի լվացման հատկանիշներով հարուցած քրեական գործի կենտրոնում ընդդեմ «Սիվիլիթաս» հիմնադրամի հիմնադիր, ՀՀ նախկին արտգործնախարար Վարդան Օսկանյանի: Օսկանյանն ու «Սիվիլիթաս» հիմնադրամը քրեական գործը ներկայացրել են որպես քաղաքական հետապնդում: Հետագայում քրեական գործը կարճվել է: